Opettaja kilahti oppilaille kesken oppitunnin Lahdessa - tilanne riistäytyi vihaiseksi sanaharkaksi, jossa ei solvauksiltakaan vältytty

Krista Koivisto

Lahden Kärpäsen koulun kahdeksannen luokan oppitunnilla syntyi tiistaina voimakasta sanaharkkaa opettajan ja oppilaiden kesken.

Tilanne sai tämänhetkisen tiedon mukaan alkunsa siitä, kun opettaja huomautti oppilasta kännykällä pelaamisesta, mitä oppilas kielsi tehneensä. Opettaja raivostui ja alkoi huutaa oppilaalle. Osa oppilaista taltioi tilanteen kännykkävideoille.

Videoilla näkyy, kuinka opettaja menettää malttinsa täysin, kirkuu oppilaille ja polkee jalkaansa. Tilanne yltyy molemminpuoliseksi huuteluksi. Oppilaat kyseenalaistavat opettajan opetustaidot, mihin opettaja vastaa, ettei luokan oppilaita pysty opettamaan. Oppilaat myös ihmettelevät, miten opettaja voi huutaa luokassa lapsille, 14-vuotiaille. Solvauksiltakaan ei vältytä.

Koulun rehtori Ari Pippuri vahvistaa, että tiistain puolenpäivän oppitunnilla syntyi voimakasta sanaharkkaa oppilaiden ja opettajan kesken.

- Siinä on syntynyt kovaa ääntä ja oltu vihaisia. Mitä tilanteessa on tarkalleen ottaen tapahtunut, sitä selvitellään edelleen tänään opettajan ja oppilaiden kesken.

Pippurin mukaan oppilaat säikähtivät opettajan reaktiota.

- Selvää on, että kun tällainen tilanne syntyy, opettaja ei voi käyttäytyä näin. Tässä opettaja menetti malttinsa, mutta ei kukaan opettaja tyhjästä reagoi tällä tavalla.

Pippurin mukaan kyseisellä opettajalla on useiden vuosien kokemus opettajana niin peruskoulu- kuin lukiopuolelta. Ihan vastaavaa ei Pippurin mukaan ole aikaisemmin tapahtunut, mutta sama opettaja on Pippurin sanojen mukaan "joutunut olemaan oppilaiden kanssa tiukkana aikaisemminkin". Niin kuin hänen mukaansa moni muukin opettaja.

Pippuri kertoo, että kyseisen luokan koulupäivä jatkui niin, että hän ja apulaisrehtori kävivät turvaamassa työrauhaa seuraavalla tunnilla.

- Silloin tilanne luokassa oli ihan leppoisa ja rauhallinen.

Koska tilanteesta lähti leviämään internetissä oppilaiden kuvaamia kännykkävideoita, rehtori joutui huomauttamaan oppilaita kuvaamisen säännöistä.

- Muistutin, että toisten kuvaaminen on erittäin harkinnanvaraista ja videoiden levittäminen kiellettyä.

Tällaiset tilanteet käydään läpi koulutoimessa. Rehtori joutuu niistä raportoimaan opetusjohtajalle.

- Olin (opetus-ja kasvatusjohtaja) Lassi Kilposen kanssa puheissa asiasta jo tiistaina.

Pippuri kertoo, että tiistain kaltaiset tilanteet oppitunneilla ovat harvinaisia. Edelliskerrasta on Pippurin mukaan ainakin yli vuosi.

Kunhan asian selvittely saadaan päätökseen, selviää, tuleeko asiassa osapuolille jotain seuraamuksia. Koska asia on kesken, Pippuri ei halua spekuloida, millaisia sanktiot voisivat olla.